text: Kronprinsens motionsløb vender tilbage - men ikke til Esbjerg
  16 januar 2019 kl. 08.45
  Flere end 70.000 løb sidste år med i Royal Run. Løbet vender tilbage i 2019, men Royal Run kommer ikke til Esbjerg.
  Kronprins Frederik inviterer igen til motionsløb.
  I en pressemeddelelse oplyser kongehuset onsdag morgen, at der den 10. juni igen vil blive afholdt Royal Run, som er et motionsløb, der i år finder sted i Aarhus, Aalborg og København.
  Sidste år i maj løb flere end 70.000 med i Danmarks fem største byer, da Royal Run blev afholdt i forbindelse med kronprinsens 50-års fødselsdag.
  - Jeg ser frem til, sammen med resten af Danmark, at tilbringe en dag i motionens tegn. Det er mit håb, at mange igen får lyst til at udfordre sig selv og røre sig i nogle smukke rammer rundt omkring i landet, siger kronprinsen i pressemeddelelsen.
  I løbet bliver der tre forskellige distancer, en mil (1609 meter), fem kilometer og ti kilometer. 
  - Sidste år var en fantastisk dag. Det vil glæde mig at se rigtig mange gengangere i år – men også nye, der har fået blod på tanden, lyder det fra kronprins Frederik.
  
  Esbjerg ikke på programmet
  Mens Odense og Esbjerg i år ikke deltager i arrangementet, er både Færøerne og Bornholm på programmet i 2019.
  Ved Royal Run 2018 blev kronprinsen fløjet rundt med en helikopter, så han kunne løbe i alle byer. Det bliver ikke tilfældet i år, hvor han udelukkende kommer til at løbe i Aarhus og København. 
  Kronprinsesse Mary vil dog være i Aalborg for at løbe fem kilometer på dagen.
  Løbet på Færøerne afvikles ikke 10. juni, men 1. juni. Her kommer kronprinsen på besøg og løber med.
  Dansk Atletik Forbund er en af arrangørerne, og her er man glad for, at sidste års succes bliver gentaget, fortæller direktør Jakob Larsen til Ritzau.
  - For os er Royal Run en begivenhed, hvor vi på mange måder håber at kunne vise vejen til et fremtidigt idrætsbillede forstået på den måde, at Royal Run favner bredt og ikke vender indad, men udad.
  Direktøren henviser blandt andet til ruten på en mil, som betyder, at de fleste kan deltage.
  Royal Run 2019
  Royal Run afholdes den 10. juni 2019 i Aalborg, Aarhus og København/Frederiksberg.På Færøerne skyder Kronprinsen Royal Run i gang ved at løbe 10 km den 1. juni.10. juni åbner Kronprinsen Royal Run med at løbe One Mile i Aarhus.Kronprinsessen bakker op om løbet ved at løbe 5 km i Aalborg, og Kronprinsen slutter dagen med at løbe 10 km i København.    I Aalborg og Aarhus kan man deltage på One Mile (1,6 km), 5 km og 10 km.I København/Frederiksberg kan man deltage på One Mile (1,6 km) og 10 km.I Rønne på Bornholm holdes Royal Run uden kongelig deltagelse samme dag, d. 10. juni.De lokale arrangører er Aalborg Atletik og Motion, Aarhus 1900 samt Sparta. På Bornholm er det Viking-Atletik og på Færøerne er det idrætsklubben Treysti.
  
  